དུ་མཐོང་བའི་ཕྱིར་རོ༑ ༑མ་རིག་པ་འགགས་ན་འདུ་བྱེད་རྣམས་ཀྱང་འབྱུང་བར་མི་འགྱུར་ཏེ། མ་རིག་པའི་དབང་གིས་སྒོ་གསུམ་གྱི་ལས་འདུ་བྱེད་པའི་ཕྱིར། མ་རིག་པ་གང་གིས་འགོག་ཅེ་ན། མ་རིག་པ་འགག་པའམ་ཟད་པར་འགྱུར་བ་ནི་རྟེན་འབྲེལ་གྱི་དེ་ཁོ་ན་ཉིད་ཤེས་པས་དེ་ཁོ་ན་ཉིད་བསྒོམས་པས་སོ། །དེས་ན་མ་རིག་པ་སྤངས་པས་སྡུག་བསྔལ་གྱི་ཕུང་པོ་འབའ་ཞིག་པ་དེ་ནི་ཡང་དག་པར་འགགས་ཏེ། ཡན་ལག་སྔ་མ་དེ་དང་དེ་ནི་འགགས་པས་ཡན་ལག་ཕྱི་མ་དེ་དང་དེ་ནི་མི་འབྱུང་བའི་ཕྱིར་རོ༑ ༑གཉིས་པ་ནི། དེ་ལྟར་བསྟན་པ་ལྟར་གྱི་དོན་ལ་ཐོས་བསམ་སྒོམ་གསུམ་གྱིས་རྟེན་འབྲེལ་ལུགས་ལྡོག་གི་ཕྱོགས་ལ་འབད་པར་བྱའོ། །སྲིད་པའི་ཡན་ལག་བཅུ་གཉིས་བརྟག་པ་ཞེས་བྱ་བ་ཚིག་བཅད་བཅུ་གཉིས་རབ་ཏུ་བྱེད་པ་ཉི་ཤུ་རྩ་དྲུག་པའི་དོན་བསྡུས་པའོ།། །།རབ་བྱེད་ཉེར་བདུན་པ། ལྟ་བ་བརྟག་པ།
གསུམ་པ་རྟེན་འབྱུང་རྟོགས་ན་ལྟ་བ་ངན་པ་ལྡོག་ཚུལ་ལ་གསུམ། རབ་བྱེད་ཀྱི་གཞུང་བཤད་པ། ངེས་དོན་གྱི་ལུང་དང་སྦྱར་བ། དོན་བསྡུས་ཏེ་མཚན་བསྟན་པའོ། །དང་པོ་ལ་གཉིས། ལྟ་བ་ངན་པ་བཅུ་དྲུག་ངོས་བཟུང་བ་དང་། རྟེན་འབྲེལ་རྟོགས་པས་དེ་ལ་མི་གནས་པའི་ཚུལ་ལོ། །དང་པོ་ནི། བདག་འདས་པའི་དུས་ན་བྱུང་བ་དང་མ་བྱུང་བ་དང་གཉིས་ཀ་ཡིན་པ་དང་གཉིས་ཀ་མིན་ཞེས་ལྟ་བ་བཞི་དང་། བདག་དང་འཇིག་རྟེན་རྟག་པ་དང་སོགས་པས་མི་རྟག་པ་དང་གཉིས་ཀ་ཡིན་པ་དང་གཉིས་ཀ་མིན་པར་ལྟ་གང་ཡིན་པ་བརྒྱད་པོ་དེ་དག་ནི་ད་ལྟར་ལ་ལྟོས་ནས་འདས་པའི་ལུས་སྔོན་གྱི་མཐའ་ལ་བརྟེན་པ་ཡིན་ནོ། །བདག་མ་འོངས་པའི་དུས་གཞན་ན་འབྱུང་བ་དང་མི་འབྱུང་བ་དང་གཉིས་ཀ་ཡིན་པ་དང་གཉིས་ཀ་མིན་པར་ལྟ་བ་བཞི་དང་། བདག་དང་འཇིག་རྟེན་མཐའ་དང་ལྡན་པ་དང་༑ སོགས་པས་མི་ལྡན་པ་དང་གཉིས་ཀ་ཡིན་པ་དང་གཉིས་ཀ་མིན་པར་ལྟ་བ་གང་ཡིན་པ་བརྒྱད་པོ་དེ་དག་ནི་ད་ལྟར་ལ་ལྟོས་ནས་མ་འོངས་པའི་ལུས་ཕྱི་མའི་མཐའ་ལ་བརྟེན་པ་སྟེ་བཅུ་དྲུག་གོ །གཉིས་པ་ལ་གཉིས། ཐ་སྙད་དུ་གཟུགས་བརྙན་ལྟ་བུའི་རྟེན་འབྲེལ་གྱི་དབང་དུ་（༤༡ན）བྱས་ནས་ལྟ་བ་དེ་དག་ལ་གནས་པ་དགག དོན་དམ་པར་སྤྲོས་པ་ཐམས་ཅད་ཞི་བས་ལྟ་བ་དེ་དག་ལ་གནས་པ་དགག་པའོ། །དང་པོ་ལ་བཞི། སྔོན་གྱི་མཐའ་ལ་བརྟེན་པའི་ལྟ་བ་བཞི་ཚན་དང་པོ་དགག དེས་ཕྱི་མའི་མཐའ་ལ་བརྟེན་པའི་ལྟ་བ་བཞི་ཚན་དང་པོའང་ཁེགས་པར་བསྟན། སྔོན་གྱི་མཐའ་ལ་བརྟེན་པའི་ལྟ་བ་བཞི་ཚན་གཉིས་པ་དགག ཕྱི་མའི་མཐའ་ལ་བརྟེན་པའི་ལྟ་བ་བཞི་ཚན་གཉིས་པ་དགག་པའོ། །དང་པོ་ལ་གཉིས༑ འདས་དུས་སུ་བྱུང་མ་བྱུང་དུ་ལྟ་བ་གཉིས་དགག མཇུག་བསྡུས་ཏེ་ལྟ་བ་གཞན་གཉིས་ཀྱང་མི་འཐད་པར་བསྟན་པའོ། །དང་པོ་ལ་གཉིས། འདས་དུས་སུ་བྱུང་བར་ལྟ་བ་དགག འདས་དུས་སུ་མ་བྱུང་བར་ལྟ་བ་དགག་པའོ། །དངོས་པོ་ལ་གཉིས༑ དགག་པ་དངོས་དང་། བཀག་པའི་མཇུག་བསྡུ་བའོ། །དང་པོ་ནི། བདག་སྔར་འདས་པའི་དུས་ན་བྱུང་བར་གྱུར་ཏོ་ཞེས་བྱ་བ་དེ་ནི་རང་བཞིན་གྱིས་གྲུབ་པ་མི་འཐད་པར་ཐལ། སྔོན་ཚེ་རྣམས་སུ་གང་བྱུང་བའི་བདག་དེ་ཉིད་ད་ལྟར་གྱི་བདག་འདི་ནི་མ་ཡིན་པའི་ཕྱིར། །སྔ་མའི་བདག་དེ་ནི་ཚེ་འདིའི་བདག་ཏུ་འགྱུར་རོ་སྙམ་ན་ཚེ་སྔ་ཕྱིའི་ཉེ་བར་ལེན་པ་ཕུང་པོ་གཉིས་ཀྱང་ཐ་དད་དུ་འགྱུར་ཏེ་མི་འགྱུར་བར་ཐལ། དེ་དུས་ཀྱི་བདག་གཉིས་གཅིག་ཡིན་པའི་ཕྱིར༑ ཁྱབ་སྟེ། ཉེ་བར་ལེན་པ་ཕུང་པོ་ལས་མ་གཏོགས་པར་བདག་ནི་གང་ཞིག་ཡིན་ཏེ་མེད་པའི་ཕྱིར། ཉེ་བར་ལེན་པ་མ་གཏོགས་པའི་བདག་ཡོད་པ་མ་ཡིན་ནོ་ཞེས་བྱས་པའི་ཚེ་ཉེ་བར་ཕུང་པོ་ལེན་པ་ཕུང་པོ་ཉིད་བདག་ཡིན་ནོ་ཞེ་ན། བདག་ནི་ཆོས་ཅན། རང་བཞིན་གྱིས་མེད་པ་ཡིན་པར་ཐལ། ཕུང་པོའི་རྣམ་གྲངས་ཙམ་དུ་ཟད་པའི་ཕྱིར། ཉེ་བར་ལེན་པ་ཕུང་པོ་ཉིད་ཆོས་ཅན། གང་ཟག་གི་བདག་མ་ཡིན་པར་ཐལ། འབྱུང་བ་དང་འཇིག་པ་ཡིན་པའི་ཕྱིར། ཉེ་བར་བླང་བྱ་དང་ཉེ་བར་ལེན་པ་པོ་གཅིག་ཡིན་པར་ཐལ། ཉེར་ལེན་ཉིད་བདག་ཡིན་པའི་ཕྱིར། བདག་ནི་ཆོས་ཅན། ཉེ་བར་ལེན་པ་ཕུང་པོ་ལས་དོན་གཞན་དུ་འཐད་པ་ཉིད་མ་ཡིན་ཏེ། གལ་ཏེ་ཕུང་པོ་ལས་དོན་གཞན་ཡིན་ན་ལེན་པ་མེད་པར་བཟུང་དུ་ཡོད་རིགས་ནའང་ཚད་མས་བཟུང་དུ་མེད་པའི་ཕྱིར་རོ། །གཉིས་པ་ནི། དེ་ལྟར་ན་བདག་དེ་ནི་ཆོས་ཅན། ཉེར་ལེན་ཕུང་པོ་ལས་དོན་གཞན་མ་ཡིན་ཏེ། དེར་དམིགས་རུང་མ་དམིགས་པའི་ཕྱིར། ཉེར་ལེན་ཕུང་པོ་ཉིད་དང་རང་བཞིན་གཅིག་ཀྱང་མ་ཡིན་ཏེ། ལས་དང་བྱེད་པ་པོ་ཐ་དད་ཡིན་པའི་ཕྱིར། བདག་ནི་ཆོས་ཅན། ཉེ་བར་ལེན་པ་ཕུང་པོ་གཏན་མེད་པ་མིན་ཏེ། ལས་མེད་པའི་བྱེད་པ་པོ་མི་སྲིད་པའི་ཕྱིར། གཏན་མེད་པ་ཉིད་དུའང་བདག་དེ་མ་ངེས་ཏེ། ཕུང་པོ་ལ་བརྟེན་ནས་བཞག་ཏུ་རུང་བའི་ཕྱིར་རོ།།གཉིས་པ་ནི། བདག་འདས་པའི་དུས་ན་མ་བྱུང་ཞེས་བྱ་བ་དེ་ཡང་རང་བཞིན་གྱིས་གྲུབ་པ་མི་འཐད་པར་ཐལ། སྔོན་ཚེ་རྣམས་སུ་གང་བྱུང་བའི་བདག་དེ་ལས་ད་ལྟར་གྱི་བདག་འདི་དོན་གཞན་མ་ཡིན་པའི་ཕྱིར་རོ།། གལ་ཏེ་ད་ལྟར་གྱི་（༤༡བ）བདག་འདི་ནི་སྔ་མའི་བདག་ལས་དོན་གཞན་དུ་འགྱུར་ན་དེའི་ཕྱིར་ནི། འདས་དུས་ཀྱི་བདག་དེ་ལ་ལྟོས་པ་མེད་པར་ཡང་འབྱུང་བར་འགྱུར་བ་དང་། བདག་སྔ་མ་དེ་ནི་སྔར་གྱི་དེ་བཞིན་དུ་ཕྱི་མ་སྐྱེས་པའི་ཚེ་ན་མ་འགགས་པར་གནས་པར་འགྱུར་ཞིང་ཚེ་སྔ་མ་དེར་མ་ཤི་བར་ཡང་ཚེ་འདིར་སྐྱེ་བ་དང་། སྔར་གྱི་བདག་རྒྱུན་ཆད་པ་དང་ལས་རྣམས་བྱས་པ་ཆུད་ཟ་བ་དང་། གཞན་གྱིས་བྱས་པའི་ལས་རྣམས་ཀྱི་འབྲས་བུ་གཞན་གྱིས་སོ་སོར་ལོངས་སྤྱོད་ཅིང་མྱོང་བ་དང་། དེ་ལས་སོགས་པ་ཅི་སྟེ་ལས་ནི་མ་བྱས་ན། མ་བྱས་པ་དང་ཕྲད་འཇིག་འགྱུར། །ཞེས་སོགས་བཤད་པ་ལྟ་བུའི་སྐྱོན་དུ་ཐལ་བར་འགྱུར་རོ། ། བདག་སྔར་མ་བྱུང་བ་ལས་ཕྱིས་གསར་དུ་བྱུང་བ་མིན་ཏེ། དེ་ལྟར་འདོད་པ་འདི་ལ་མི་འདོད་པའི་སྐྱོན་དུ་ཐལ་བར་འགྱུར་བའི་ཕྱིར། སྐྱོན་གང་ཞེ་ན། བདག་ནི་གསར་དུ་བྱས་པ་འགྱུར་བ་དང་། བདག་འབྱུང་བ་རྒྱུ་མེད་པ་ཅན་དུ་འགྱུར་རོ།། གཉིས་པ་ནི། དེ་ལྟ་ན་བདག་འདས་དུས་བྱུང་མ་བྱུང་གཉིས་ཀ་ཡིན་པ་དང་གཉིས་ཀ་མ་ཡིན་པ་ཞེས་འདས་པ་ལ་ལྟ་བ་གང་ཡིན་པ་དེ་དག་འཐད་པ་མ་ཡིན་པར་ཐལ༑ ཡ་གྱལ་བདག་འདས་པའི་དུས་ན་བྱུང་བ་དང་། བདག་མ་བྱུང་བ་གཉིས་ཁེགས་པའི་ཕྱིར་རོ། །གཉིས་པ་ནི། བདག་མ་འོངས་པའི་དུས་གཞན་ན་འབྱུང་བར་འགྱུར་བ་དང་འབྱུང་བར་མི་འགྱུར་ཞེས་བྱ་བར་ལྟ་བ་གང་ཡིན་པ་དེ་དག་ནི་རང་བཞིན་གྱིས་མ་གྲུབ་པར་ཐལ། བདག་འདས་པའི་དུས་ན་བྱུང་མ་བྱུང་དུ་ལྟ་བ་དགག་པ་དང་མཚུངས་པ་ཡིན་པའི་ཕྱིར། ཇི་ལྟར་ན། མ་འོངས་པའི་དུས་ན་འབྱུང་འགྱུར་ཞེས་བྱ་བ་དེ་ནི་མི་འཐད་དེ། །མ་འོངས་ཚེ་ལ་གང་བྱུང་བ། །དེ་ཉིད་འདི་ནི་མ་ཡིན་ནོ། །ཞེས་སོགས་དང་། མ་འོངས་དུས་ན་མི་འབྱུང་ཞེས། །བྱ་བ་དེ་ཡང་མི་འཐད་དེ། །མ་འོངས་ཚེ་ལ་གང་བྱུང་བ། །དེ་ལས་བདེ་གཞན་མ་ཡིན་ནོ།། ཞེས་སོགས་འདོན་པ་བསྒྱུར་ལ་དགག་པའོ། །གསུམ་པ་ལ་གཉིས། རྟག་མི་རྟག་མཐར་ལྟ་བ་དང་པོ་གཉིས་དགག མཐར་ལྟ་བ་ཕྱི་མ་གཉིས་དགག་པའོ། །དང་པོ་ནི། སྔར་གྱི་མི་དེ་ཉིད་ལྷར་སྐྱེས་ན་སྔར་གྱི་མི་དང་ཕྱིས་ཀྱི་ལྷ་གཉིས་རང་བཞིན་གྱིས་གཅིག་གམ་ཐ་དད་། གལ་ཏེ་ལྷ་དེ་མི་དེ་དང་རང་བཞིན་གྱིས་གཅིག་ཡིན་ན། དེ་ལྟ་ན་ཕྱིས་ཀྱི་ལྷ་ཆོས་ཅན། རྟག་པར་ཐལ། སྔར་གྱི་མི་དང་རང་བཞིན་གྱིས་གཅིག་ཡིན་པའི་ཕྱིར། འདོད་ན། མ་སྐྱེས་པར་ཐལ། རྟག་པའི་ཕྱིར། ཁྱབ་སྟེ། རྟག་པ་ལ་སྐྱེ་བ་མེད་པའི་ཕྱིར་རོ།། གལ་ཏེ་ལྷ་ལས་མི་རང་བཞིན་གྱིས་གཞན་ཡིན་ན། དེ་ལྟར་ན་སྔར་གྱི་མི་དེ་མི་རྟག་པ་སྟེ། རྒྱུན་ཆད་པར་ཐལ། དེའི་ཕྱིར་རོ། །གལ་ཏེ་མ་ཁྱབ་སྟེ། རྒྱུད་གཅིག་ཡིན་ནོ་ཞེ་ན། གལ་ཏེ་ལྷ་ལས་མི་རང་བཞིན་གྱིས་གཞན་ཡིན་ན། དེའི་ཕྱིར། དེ་གཉིས་རྒྱུད་གཅིག་ནི་འཐད་པར་མི་འགྱུར་རོ།།གཉིས་པ་ནི། ཕྱོགས་གཅིག་（༤༢ན）གིས་མིའི་ལུས་བཏང་ནས། ཕྱོགས་གཅིག་གིས་ལྷའི་ལུས་ལེན་པས་ལུས་རིལ་པོ་རྟག་པ་དང་མི་རྟག་པའི་སྐྱོད་མེད་ཞེ་ན། ལྷ་མི་དེ་གཉིས་རྟག་མི་རྟག་གཉིས་ཀར་འགྱུར་བ་ཡིན་པར་ཐལ། མི་འདི་ཕྱོགས་གཅིག་བདག་གི་ངོས་ནས་ལྷ་ཡིན་ལ་ཕྱོགས་གཅིག་ལུས་ཀྱི་ངོས་ནས་མི་ཡིན་པའི་ཕྱིར། འདོད་ན། དེ་ཡང་རིགས་པ་མ་ཡིན་ནོ། །རྟག་མི་རྟག་གཉིས་ཀ་བཀག་པའི་རང་བཞིན་དུ་མ་གྲུབ་པར་ཐལ། དགག་བྱ་རྟག་མི་རྟག་གཉིས་ཀ་རང་བཞིན་གྱིས་གྲུབ་ན་རྟག་པ་ཡང་མ་ཡིན་མི་རྟག་པ་ཡང་མིན་པ་རང་བཞིན་གྱིས་གྲུབ་པར་འགྱུར་བ་འདོད་ལ་རག་ནའང་དེ་གཉིས་རང་བཞིན་གྱིས་མ་གྲུབ་པའི་ཕྱིར། གང་ཟག་རྟག་པ་ཡོད་དེ། ཐོག་མ་མེད་པ་དུས་ནས་འཁོར་བའི་གང་ཟག་ཡོད་པའི་ཕྱིར་རོ་ཞེ་ན། དེ་ལྟ་བུའི་གང་ཟག་མེད་པར་ཐལ། གང་ཟག་གང་ཞིག་སྐྱེ་བ་སྔ་མའི་ཡུལ་གང་ནས་ད་ལྟར་གྱི་དུས་འདིར་འོང་ཞིང་འདི་ནས་ཡུལ་གཞན་གང་དུ་འགྲོ་བ་རང་བཞིན་གྱིས་གྲུབ་ན་འཁོར་བ་ཐོག་མ་མེད་པའི་དུས་ནས་འཁོར་བའི་གང་ཟག་ཡོད་རིགས་པ་ལས་དེ་ནི་ཡོད་པ་མ་ཡིན་པའི་ཕྱིར་རོ། །མི་རྟག་པ་གང་ཞིག་རང་བཞིན་གྱིས་གྲུབ་པ་ཡིན་པར་འགྱུར་ཏེ། མེད་པར་ཐལ། དགག་བྱ་རྟག་པ་འགའ་ཡང་རང་བཞིན་གྱིས་མེད་པའི་ཕྱིར། རྟག་པ་དང་མི་རྟག་པ་གཉིས་ཀ་རང་བཞིན་གྱིས་མ་གྲུབ་པར་ཐལ། ཡ་གྱལ་རེ་རེ་བ་རང་བཞིན་གྱིས་གྲུབ་པ་ཁེགས་པའི་ཕྱིར། རྟག་མི་རྟག་དེ་གཉིས་བསལ་བར་གྱུར་བ་སྟེ་གཉིས་ཀ་མིན་པ་ཡང་རང་བཞིན་གྱིས་མ་གྲུབ་པར་ཐལ། དགག་བྱ་རྟག་མི་རྟག་གཉིས་རང་བཞིན་གྱིས་མ་གྲུབ་པའི་ཕྱིར་རོ༑ ༑བཞི་པ་ལ་གཉིས། མཐའ་དང་ལྡན་མི་ལྡན་གྱི་མཐར་ལྟ་བ་དང་པོ་གཉིས་དགག མཐར་ལྟ་བ་ཕྱི་མ་གཉིས་དགག་པའོ། །དང་པོ་ནི། འཇིག་རྟེན་ཕ་རོལ་ཇི་ལྟར་འགྱུར་ཏེ་མེད་པར་ཐལ། འཇིག་རྟེན་མཐའ་ཡོད་པ་སྟེ། ཕུང་པོ་འདི་ཉིད་དུ་ཞིག་ནས་ཕྱི་མར་ཉིང་མཚམས་མི་སྦྱོར་བའི་ཕྱིར་རོ། །འཇིག་རྟེན་ཕ་རོལ་ཇྀ་ལྟར་འགྱུར་ཏེ་མེད་པར་ཐལ། འཇིག་རྟེན་མཐའ་མེད་པ་སྟེ་ཕུང་པོ་འདི་ཉིད་མ་ཞིག་པར་དེ་ཉིད་མ་འོངས་པའི་གནས་སྐབས་སུ་འཇུག་པའི་ཕྱིར་རོ། །འཇིག་རྟེན་མཐའ་ཡོད་པ་ཉིད་དང་མཐའ་མེད་པ་ཉིད་ཀྱང་མི་རིགས་པར་ཐལ། གང་གི་ཕྱིར་ན་ཕུང་པོ་རྣམས་ཀྱི་རྒྱུན་འདི་ནི་མར་མེའི་འོད་ཡུལ་གཞན་དུ་འགྲོ་བ་དང་མཚུངས་པར་སྔ་མ་འཇིག་ཅིང་ཕྱི་མ་འབྱུང་བའི་ཕྱིར། འཇིག་རྟེན་མཐའ་ཡོད་རང་བཞིན་གྱིས་མ་གྲུབ་པར་ཐལ། སྔ་མའི་ཕུང་པོ་འཇིག་པར་འགྱུར་ཞིང་མིའི་ཕུང་པོ་འདི་ལ་བརྟེན་པར་བྱས་ནས་ལྷའི་ཕུང་པོ་ཕྱི་མ་དེ་ནི་མི་འབྱུང་ན་འཇིག་རྟེན་མཐའ་ཡོད་རིགས་པ་ལས་ཕུང་པོ་ཕྱི་མ་འབྱུང་བའི་ཕྱིར། འཇིག་རྟེན་མཐའ་མེད་རང་བཞིན་གྱིས་མ་གྲུབ་པར་ཐལ། མིའི་ཕུང་པོ་སྔ་མ་མི་འཇིག་ཅིང་མིའི་ཕུང་པོ་འདི་ལ་བརྟེན་པར་བྱས་ནས་ལྷའི་ཕུང་པོ་ཕྱི་མ་དེ་ནི་མི་འབྱུང་ན་འཇིག་རྟེན་（༤༢བ）མཐའ་མེད་རང་བཞིན་གྱིས་གྲུབ་དགོས་པ་ལས་ཕུང་པོ་སྔ་མ་འཇིག་ཅིང་ཕྱི་མ་འབྱུང་བའི་ཕྱིར་རོ།།གཉིས་པ་ནི། འཇིག་རྟེན་མཐའ་ཡོད་མེད་གཉིས་ཀར་མ་གྲུབ་པར་ཐལ། ཕྱོགས་གཅིག་མཐའ་ཡོད་པ་སྟེ་འཇིག་ལ་ཕྱོགས་གཅིག་མཐའ་མེད་པ་སྟེ་མ་ཞིག་པར་ཕྱི་མར་འཇུག་ནས་གྲུབ་པ་ལས་དེ་ཡང་རིགས་པ་མ་ཡིན་པའི་ཕྱིར། རྟགས་མ་གྲུབ་ན། ལེན་པ་པོ་ཕྱོགས་གཅིག་འཇིག་ཕྱོགས་གཅིག་མི་འཇིག་པ་དེ་ལྟར་འདོད་པ་དེ་ནི་མི་རིགས་པར་ཐལ། ཇི་ལྟ་བུར་ན་ཉེ་བར་ལེན་པ་པོའི་བདག་གི་ཕྱོགས་གཅིག་རྣམ་པར་འཇིག་པར་འགྱུར་ལ་ཕྱོགས་གཅིག་རྣམ་པར་འཇིག་པར་མི་འགྱུར་བ་འགའ་ཡང་མེད་པའི་ཕྱིར་རོ། །བླང་བྱ་ཕྱོགས་གཅིག་འཇིག་ལ་ཕྱོགས་གཅིག་མི་འཇིག་པ་དེ་ལྟར་འདོད་པ་དེ་ཡང་མི་རིགས་པར་ཐལ། ཇི་ལྟ་བུར་ན་ཉེ་བར་བླང་བར་བྱ་བ་ཕུང་པོའི་ཕྱོགས་གཅིག་རྣམ་པར་འཇིག་པར་འགྱུར་ལ་ཕྱོགས་གཅིག་རྣམ་པར་འཇིག་པར་མི་འགྱུར་བ་འགའ་ཡང་མེད་པའི་ཕྱིར། འཇིག་རྟེན་མཐའ་ཡོད་མེད་གཉིས་ཀ་བཀག་པའི་རང་བཞིན་དུ་མ་གྲུབ་པར་ཐལ། དགག་བྱ་འཇིག་རྟེན་མཐའ་ཡོད་པ་དང་མཐའ་མེད་པ་གཉིས་ཀ་གྲུབ་ན་འཇིག་རྟེན་མཐའ་ཡོད་པ་ཡང་མ་ཡིན་མཐའ་མེད་པ་ཡང་མིན་པ་གྲུབ་པར་འདོད་ལ་རག་ནའང་དེ་མེད་པའི་ཕྱིར་རོ།།གཉིས་པ་ནི། གཟུགས་བརྙན་ལྟ་བུའི་རྟེན་འབྲེལ་ཞལ་གྱིས་བཞེས་ནས་ཐ་སྙད་དུ་ཡང་ལྟ་བ་དེ་དག་གིས་བཟུང་བ་ལྟར་མེད་པར་བསྟན་པར་ལས་ཀྱང་ཞེས་གསུངས་ཏེ། དོན་དམ་པར་ཡང་ལྟ་བ་དེ་དག་གིས་བཟུང་བ་ལྟར་མེད་པའི་རྒྱུ་མཚན་སྟོན་ཏོ། །རྟག་མི་རྟག་ལས་སོགས་པར་ལྟ་བ་རང་བཞིན་གྱིས་གྲུབ་པ་གང་དག་ཡུལ་གང་དུ་དམིགས་ནས་སྐྱེ་བའི་དམིགས་པ་རང་བཞིན་གྱིས་གྲུབ་པ་དང་། རྟེན་གང་ལ་ལྡན་པའི་གང་ཟག་རང་བཞིན་གྱིས་གྲུབ་པ་དང་། རྒྱུ་ཅི་ལས་ཀུན་ཏུ་འབྱུང་བར་འགྱུར་བའི་རྒྱུ་རང་བཞིན་གྱིས་གྲུབ་པ་མེད་པར་ཐལ། དངོས་པོ་ཐམས་ཅད་རང་བཞིན་གྱིས་སྟོང་པར་བསྟན་ཟིན་པའི་ཕྱིར་རོ། །གཉིས་པ་ནི། སྔར་བཤད་པ་ལྟར་བདག་མེད་གཉིས་ལེགས་པར་རྟོགས་ནས་ལྟ་བ་ངན་པ་གང་གིས་ཀྱང་དཀྲི་བར་མི་ནུས་ཤིང་། མདོར་བསྡུས་པའི་བདག་མེད་པའི་དོན་བསྒོམས་ན་ཉོན་མོངས་པའི་སྒྲིབ་པ་ལས་གྲོལ་ཞིང་རིགས་པའི་རྣམ་གྲངས་མཐའ་ཡས་པས་གཏན་ལ་ཕབ་ནས་བདག་མེད་རྒྱས་པའི་དོན་བསྒོམས་ནས་ཤེས་སྒྲིབ་ཟད་པར་བྱེད་དོ། །ས་ལུ་ལྗང་པའི་མདོ་ལས༑ གང་ལ་ལ་ཞིག་གིས་ཡང་དག་པའི་ཤེས་རབ་ཀྱིས་ཞེས་སོགས་གསུངས་སོ༑ ༑གསུམ་པ་ནི། ལོག་པར་ལྟ་བ་མཐའ་དག་གིས་རྒྱུད་ལ་མ་གོས་པར་བྱས་ནས་ཡང་དག་པའི་ལྟ་བ་ལ་རྒྱུ་མཚན་དུ་མའི་སྒོ་ནས་འབད་བར་བྱའོ། །ལྟ་བ་བརྟག་པ་ཞེས་བྱ་བ་ཚིག་བཅད་སུམ་བཅུ་རབ་ཏུ་བྱེད་པ་ཉེར་བདུན་པའི་དོན་བསྡུས་པའོ།། །།གསུམ་པ་དེ་ལྟར་སྟོན་པའི་བཀའ་དྲིན་རྗེས་སུ་དྲན་པའི་ཕྱག་ནི། གང་གིས་སྟོན་པར་མཛད་པའི་སྟོན་པ་བླ་ན་མེད་པ་དེ་ལ་ཕྱག་འཚལ་ལོ། །ཞེས་སྦྱར་རོ༑ ༑སྟོན་པའི་མཚན་གང་ཞེ་ན། དྲང་སྲོང་གོའུ་ཏ་མའི་རིགས་སུ་འཁྲུངས་པས་གོའུ་ཏ་མ་ཞེས་བྱའོ། །གང་བསྟན་ན། དམ་པའི་ཆོས་ནིའོ། །ཀུན་སློང་ཇི་ལྟ་བུས་ཞེ་ན། རྙེད་བཀུར་སོགས་ལ་མི་ལྟ་བར་ཐུགས་བརྩེ་བ་ཆེན་པོས་ཉེ་བར་བཟུང་ནས་སོ། །དགོས་པ་གང་གི་ཆེད་དུ། ལོག་པར་ལྟ་བ་ཐམས་ཅད་སྤང་བའི་ཕྱིར་དུའོ།། །།ཀ༣ མཇུག་གི་དོན་བཤད་པ།
གསུམ་པ་མཇུག་གི་དོན་ནི། དབུ་མ་རྩ་བའི་ཚིག་ལེའུར་བྱས་པ་ཤེས་རབ་ཅེས་བྱ་བ་ནས་ལེགས་པར་བཅོས་པའོ་ཞེས་བྱ་བའི་བར་རོ།། །།༈ རྨད་བྱུང་ཐེག་མཆོག་བཤེས་གཉེན་ལས། །ལེགས་བཤད་དགའ་སྟོན་མྱོང་བའི་ཕྱིར། །ངེས་པའི་དོན་ལ་མོས་པའི་བློས། །དྲངས་པའི་ཡིད་ཀྱིས་འདི་བྱས་སོ། །འཕགས་མཆོག་སྤྱོད་ཡུལ་ཤིན་ཏུ་ཟབ། །བདག་བློ་བྱིས་པའི་དབང་དུ་གྱུར༑ ༑དེ་བས་འདི་ལ་ནོངས་མཆིས་ན། །དེ་ཉིད་གཟིགས་རྣམས་བཟོད་པར་མཛོད༑ ༑ཐེག་མཆོག་དམ་ཆོས་རིན་ཆེན་འདི། །འདིར་འབད་རབ་དཀར་དགེ་ལེགས་མཆོག །མཆོག་གི་གཙོ་བོ་ཐུབ་དབང་རྒྱལ། །རྒྱལ་བའི་གོ་འཕང་ཐོབ་པར་ཤོག །ཀ་ཡེ་བྱང་ཆུབ་མ་ཐོབ་བར། །མཐའ་མེད་སྐྱེ་བ་ཐམས་ཅད་དུ།། མཐའ་བྲལ་གཏམ་གྱིས་བདག་གཞན་ཡིད། །རྣམ་པ་ཀུན་ཏུ་ཚིམ་པར་ཤོག །ཀླུ་སྒྲུབ་ཟླ་གྲགས་བློ་བཟང་མཁྱེན་པའི་ལམ། །ཟབ་མོའི་གཏམ་གྱི་མིག་དོན་གསལ་བྱེད་འདི། །རྒྱལ་བའི་རིགས་ལུགས་རྒྱལ་མཚན་བཟང་པོ་ཡིས། །མཁས་པའི་འདུན་ས་དཔལ་ལྡན་གསང་ཕུར་སྦྱར།། །།མངྒ་ལཾ་བྷ་ཝནྟུ།། །།ཤུ་བྷཾ།། །། མེས་པོའི་ཤུལ་བཞག་ལས།གུང་རུ་རྒྱལ་མཚན་བཟང་པོའི་གསུང་ཆོས་སྐོར།དབུ་མ་རྩ་བ་ཤེས་རབ་ཀྱི་དོན་བསྡུས་བཞུགས་སོ། །